
Szénhidrátanyagcsere-zavarok és az életmód kapcsolata óvodáskorban

    Korunk fogyasztói társadalma jelentősen megváltoztatta az emberek életmódját. 
A legszembetűnőbb változások: a túlfogyasztás, a mozgáshiány és a pihenési szokások megváltozása. Ezek a változások komoly egészségügyi problémákat okoznak, amelyeket civilizációs ártalmaknak nevezünk. A tartós egészséget károsító hatások olyan változásokat indítanak el a szervezetben, amelyek egész életünket végigkísérik és nagyon komoly betegségeket, jelentős életminőség romlást eredményeznek.
   Az egyik ilyen civilizációs ártalom a szénhidrátanyagcsere-zavara. Az ebből kialakuló cukorbetegség ma már népbetegség, nagy számban érinti az embereket. A kettes típusú cukorbetegség kialakulása egy hosszú folyamat eredménye. Az ezt megelőző inzulinrezisztencia még visszafordítható állapot. Elkerülhető a cukorbetegség és súlyos szövődményei, ha időben változtatunk életmódunkon. 
   Szokásaink már óvodás korban kezdenek kialakulni, amelyek a későbbiekben meghatározzák életmódunkat, ezért a szülőknek és a pedagógusoknak fontos ismerni az életmódbeli tényezők és a szénhidrátanyagcsere-zavar kialakulásának kapcsolatát. Így a gyermek szokásait úgy alakíthatják, hogy csökkentsék a szénhidrátanyagcsere-zavar kialakulásának kockázatát. Másrészt fontos felismerni az első tüneteket, amelyek jelzik a problémát és már komolyabb odafigyelést igényelnek. 
   Dolgozatomban bemutatom a szénhidrátanyagcsere-zavarait, az ezt megelőző inzulinrezisztencia állapot tüneteit, valamit a három leglényegesebb életmódbeli tényező: a táplálkozás, a mozgás és a pihenés szerepét az inzulinrezisztencia kialakulásában.
   A dolgozathoz kapcsolódóan egy kutatást végeztem, amelyben felmértem, hogy az óvodáskorú gyermekek szülei mennyire tudatosan figyelnek gyermekeik táplálkozására, mozgására, pihenésére és az ezekkel kapcsolatos helyes szokások kialakításra. Ismerik-e az inzulinrezisztencia kialakulásának életmódbeli kockázatait és felismerik-e az inzulinrezisztencia tüneteit. 
A kutatás alapja egy interneten megosztott anonim kérdőív, amelyet óvodás gyermekek szülei töltöttek ki. A kérdőív az óvodás gyermek étkezésével, mozgásával, pihenésével és napirendjével kapcsolatos egyszerű kérdéseket tartalmaz.
    Az egészséges életmódra szoktatást már óvodás korban el kell kezdeni, ehhez az óvodai nevelés mellett fontos a szülők tájékozottsága és következetessége. Ezzel kapcsolatban úgy gondolom még sok a teendő, komoly primer prevencióra van szükség.



